ΓΡΑΠΤΗ ΕΡΩΤΗΣΗ E-3173/96 υποβολή: Cristiana Muscardini (NI) προς την Επιτροπή (22 Νοεμβρίου 1996)

Θέμα: Ποσοστώσεις γάλακτος

Το ζήτημα των ποσοστώσεων του γάλακτος, καθώς και το πρόστιμο που επεβλήθη στους παραγωγούς λόγω της υπέρβασης της παραγωγής τους κατά την περίοδο εμπορίας 1995/96, δημιούργησε μια σοβαρή κατάσταση κρίσης στις ενδιαφερόμενες αγροτικές περιοχές με αντιδράσεις που θα μπορούσαν να συγκριθούν με εκείνες που προκάλεσαν τα οικονομικά μέτρα που προβλέπονται προκειμένου να τηρηθούν οι όροι του Μάαστριχτ. Και στις δύο περιπτώσεις επιβάλονται φόροι και μειώνονται οι οικονομικές δυνατότητες των επιχειρήσεων εν ονόματι της Ευρώπης.

Σέ ό,τι αφορά τις ποσοστώσεις γάλακτος, η Επιτροπή:

1. Γνωρίζει ότι το κράτος, μέσω της Υπηρεσίας παρέμβασης στην αγροτική αγορά (ΑΙΜΑ), έχει διαπράξει σειρά λαθών όσον αφορά την ημερομηνία έκδοσης του δελτίου 1995-96, που δημοσιεύθηκε στις 31 Μαρτίου 1996, τελευταία ημέρα της περιόδου παραγωγής, καθώς και όσον αφορά την επιβολή των προστίμων;

2. Δεν πιστεύει ότι η ΑΙΜΑ είναι υπεύθυνη για την καθυστέρηση της έκδοσης και τη συνεπαγόμενη έλλειψη ενημέρωσης των παραγωγών;

3. Δεν πιστεύει ότι η δημοσίευση ενός νέου δελτίου και ο εκ νέου υπολογισμός του επιβαλλόμενου φόρου αποτελούν απόδειξη της ευθύνης αυτής;

4. Εάν ναί, δεν πιστεύει ότι για τους λόγους αυτούς το κράτος είναι συνυπεύθυνο για την υπέρβαση του ανωτάτου ορίου παραγωγής και ότι πρέπει να κληθεί να καταβάλει μέρος των προστίμων;

Απάντηση του κ. Fischler εξ ονόματος της Επιτροπής (9 Δεκεμβρίου 1996)

Η εγγυημένη εθνική ποσότητα της περιόδου 1995/1996 για την Ιταλία είναι 9.930.060 τόνοι (παραδόσεις συν άμεσες πωλήσεις). Προκειμένου να τηρηθεί η υποχρέωση της μη υπέρβασης της εγγυημένης εθνικής ποσότητας, ο εθνικός οργανισμός παρέμβασης στη γεωργική αγορά (AIMA) προέβλεψε αποθεματικό 235.000 τόνων στο δελτίο αριθ. 1 και 145.000 τόνων στο δελτίο αριθ. 2. Τα αποθεματικά αυτά προβλέφθηκαν για να αντιμετωπισθεί οιαδήποτε πιθανή προσφυγή. Πολλές ευκαιρίες διόρθωσης των σφαλμάτων αυτών δόθηκαν στους παραγωγούς ή στις ενώσεις παραγωγών, είτε από τις περιφερειακές αρχές είτε απευθείας από τον ΑΙΜΑ, και αυτό με την επιφύλαξη οιασδήποτε προσφυγής στη δικαιοσύνη.

Εφόσον η δημοσίευση του δελτίου αριθ. 1 πραγματοποιήθηκε την 1η Απριλίου 1995, το μεγαλύτερο μέρος των παραγωγών γνώρισε με την ευκαιρία αυτή την οριστική κατάσταση του. Το δελτίο αριθ. 2 δημοσιεύθηκε στις 31 Μαρτίου 1995 και ένα μέρος του αποθεματικού (90.000 τόνοι) παρασχέθηκε τότε για την επίλυση ορισμένων σφαλμάτων. Πρέπει να τονισθεί ότι ένα αποθεματικό υφίσταται πάντα για την αντιμετώπιση οιασδήποτε εξαιρετικής περίστασης.

Εν κατακλείδι, η Επιτροπή θεωρεί ότι οι ιταλικές αρχές είχαν λάβει γνώση της δυνατότητας ορισμένων σφαλμάτων και έλαβαν, κατά συνέπεια, τα αναγκαία μέτρα για την αντιμετώπιση τους.

Όσον αφορά την πληρωμή της συμπληρωματικής εισφοράς για την περίοδο 1995/1996, πρέπει να υπενθυμισθεί ότι η Επιτροπή κίνησε μία διαδικασία επί παραβάσει σχετικά με το θέμα των διατάξεων υπολογισμού της εισφοράς που οφείλεται σε επίπεδο ενώσεων παραγωγών. Η Ιταλία είχε κατά συνέπεια εκδώσει το «decreto legge» αριθ. 353 της 8ης Ιουλίου 1996 και το «decreto legge» αριθ. 463 της 6ης Σεπτεμβρίου 1996 που προβλέπουν την παύση της αντιστάθμισης σε επίπεδο ενώσεων γαλακτοπαραγωγών με ισχύ από την περίοδο 1995/1996.

Η Επιτροπή έχει επίγνωση ότι οι τροποποιήσεις αυτές με αναδρομική ισχύ δημιούργησαν προβλήματα διαχείρισης, πολύ σημαντικά, που είχαν άμεσες επιπτώσεις στην τήρηση της ημερομηνίας της 1ης Σεπτεμβρίου 1996 για την καταβολή της συμπληρωματικής εισφοράς εκ μέρους των αγοραστών. Τα προβλήματα αυτά δεν μειώνουν την ευθύνη του αγοραστή να συγκεντρώσει τη συμπληρωματική εισφορά ούτε από αυτή του παραγωγού να την καταβάλλει.